**АЛМАТЫ ҚАЛАСЫ БІЛІМ БАСҚАРМАСЫ МЕДЕУ АУДАНЫ**

**КМҚК «№96 БӨБЕКЖАЙ-БАЛАБАҚШАСЫ»**

КМҚК «№96 бөбекжай-балабақшасы» жылдық жоспары, «Біртұтас тәрбие» бағдарламасы негізінде «Әжелер мектебі» мерекелік іс-шарасы

**«Әжемнен қалған асыл мұра,**

**киіз басу өнер маған»**

****

**Жауаптылар: Әдіскер-Лақпаева Б.Д.,**

**Жүргізушілер:Қазақ тілі мұғалімі-Зейнуллаева Г.З.,**

**Толендиева А.К, Торгаева М.И.**

**Музыка жетекшілері:Алишева А.А., Әлібай Қ.Ж.**

**Көркемдік жетекшісі:Моисеева Г.Б.**

**Алматы қаласы 2024 жыл**

***Іс-шараның мақсаты мен міндеттері:***

*Ата-бабадан мұра болып келе жатқан салт-дәстүрімізді, қарттарымыздың өнегелі қасиеттерін келер ұрпақтың бойына сіңіріп, инабаттылық пен имандылыққа дәріптеу, отбасындағы әжелер тәрбиесін үлгі ету, олардың ақыл-кеңестері мен ұлттық құндылықтарын насихаттау.*

*КМҚК «№96 бөбекжай-балабақшасы» әжелері қатыса алады.*

***Іс-шараның күн тәртібі:***

1. *«Мен әжемін, ұрпағын әлдилеген» өзін таныстыру.*
2. *Амансерік Мариям мен Нұрдолда Раянаның орындауындағы «Әжеинің шәйі» әні.*
3. *Бесік жыры: «Әлди,әлди» тәрбиеші Толендиева Ақдидар Курасбековна*
4. *Балалар тақпақтары.*
5. *«Әйел – тіршіліктің тірегі, отбасының ұйытқысы» жас келіндерге ақыл-кеңес.*
6. *Балалар тақпақтары және мақал-мәтелдері.*
7. *«Өнерлінің өрісі кең» әжелер өнері.*
8. *Әжелер орындауындағы әндер: «Дедімай-ау».*
9. *Қазақша би: «Бипл»*
10. *Балалар тақпақтары.*
11. *«Шебердің қолы ортақ» ұлттық қолөнер көрмесі.*

***Жеңімпаздарды марапаттау:***

*Жеңімпаздар марапатталады*

***Өтетін мерзімі****: 29.11.24 ж.*

***Өтетін уақыты:*** *10.00*

***Өтетін орны****: музыка залы*

**1-жүргізуші:**

Армысыздар құрметті қонақтар, Әжелер, балалар! Ата-бабадан мұра болып келе жатқан салт-дәстүрімізді, қарттарымыздың өнегелі қасиеттерін келер ұрпақтың бойына сіңіріп, инабаттылық пен имандылыққа дәріптеу, отбасындағы әжелер тәрбиесін үлгі ету, олардың ақыл-кеңестері мен ұлттық құндылықтарын насихаттау мақсатында.

№96 бөбекжай-балабақшамыздың жылдық жоспары, «Біртұтас тәрбие» бағдарламасы негізінде «Әжелер мектебі» «Әжемнен қалған асыл мұра, киіз басу өнер маған»аттымерекелік іс-шарасына қош келдіңіздер!!!

**2-жүргізуші:** Өмірдің иесі сен, ғазиз Ана.

Келтірген дүниеге нелер дана.

Анасыз батыр да жоқ, ақын да жоқ,

Өмірдің алтын кілті сонда ғана.

**1-жүргізуші:** Ақ сүт берген аналардың анасы – әже әрқашанда балалық балдәуреннің басы- қасында болатын ақылшы, тәрбиелеуші. Әжелер өнері, әжелер мектебі, олардың өнегесі –бүгінгі қоғамда баға жетпес байлық, бойға тереңнен сіңіретін тәрбие құралы.

**2-жүргізуші:** «Жан жүрегім, жарығым» деп әже немересін, шөбересін жүрегіне теңейді, өмірден жиған барлық ғибратын бүлдіршінді тәрбиелеуге арнайды. Ата жолын қусын деп адал еңбекке, мейірімді болсын деп қайырымдылыққа баулиды. Әженің әңгімесі мен ертегісін тыңдау, өнегесін үйрену, ақылын жадында тоқу-ұрпақ міндеті. Ол киелі, қасиетті, ардақты жан.

**1-жүргізуші:** Ал енді, әжелеріміздің қадамы құтты болсын деген ниетпен әжелер мен немерелерін ду қол шапалақпен ортаға шақырайық! (музыка әуенімен әжелер мен қыз балалар ортаға шығады). Музыка әуені –күй «Еркесылқым»

**2-жүргізуші:** Ана деген ыстық қой әрбір жанға

Теңеймін аналарды нұрлы жанға

Анадан артық адам бар ма, сірә!

Асылдай әжелерім қартаймашы

Таудан аққан бұлақтай сарқылмашы

Өздеріңді мәңгілік аялаймыз.

**2-жүргізуші:** Көк аспанда жұлдыздай жарқылдашы.-дей отырып, бүгінгі сайысымызға қатысатын әжелерімізді ортаға шақырамыз.

1. Кожахметова Бақыт Жарылқасыновна
2. Сәрсенбекова Жумагуль Махмутовна
3. Сарыбаева Сулушаш Карибаевна
4. Казымбетова Эльмира Сайткамаловна
5. Досмаханбетова Гулшат Құрақбайқызы
6. Назаркулова Куляра Рахимбергеновна
7. Нысанбаева Венера Наримановна
8. Абдуллаева Ширингуль Акбаровна
9. Курабаева Гульсум Джазыльбековна
10. Куандыкова Зәуре Жумабековна
11. Оспанова Салтанат Турусбековна
12. Торгаева Марияш Исламовна

**1-жүргізуші:**

Іс-шарамыздың барысымен танысайық.

1. «Мен әжемін, ұрпағын әлдилеген» өзін таныстыру.
2. «Әйел – тіршіліктің тірегі, отбасының ұйытқысы» жас келіндерге ақыл-кеңес.
3. «Өнерлінің өрісі кең» өз өнері.
4. «Шебердің қолы ортақ» ұлттық қолөнер сайысы.

**2-жүргізуші:** «Мен әжемін, ұрпағын әлдилеген» әжелеріміз өздерін таныстырып өтсін.

*Әжелер өздерін таныстырады.*

**Алдарыңызда тәрбиеленушілеріміз Амансерік Мариям мен Нұрдолда Раянаның орындауындағы «Әжемнің шәйі» әнімен ортаға шақырамыз.**

**Марияш Исламовна:** "Мен үш нәрседен қорқамын. Өзінің сәбиіне бесік жырын айта алмаған анадан, өзінің немересіне ертегі айта алмаған ата мен әжеден қорқамын", - деп Бауыржан Момышұлы атамыз айтқандай, қазіргі кезде қоғамда ұлттық сананы жастардың бойына сіңіру үлкен міндет болып тұр.Олай болса, екінші қолмен бесік тербеткен жас анамыз кішкентай бөпеңіз жылап қалды-ау,әжелер өз жұмысын аяқтағанша бөпеңізді ұйықтата түрыңыз.

**Бесік жыры: «Әлди,әлди» тәрбиеші Толендиева Ақдидар Курасбековна**.

**1-жүргізуші:**

Келесі кезең жас аналарға арналған. «Әйел – тіршіліктің тірегі, отбасының ұйытқысы» жас келіндерге ақыл-кеңес.

Әжелер ақыл-кеңестерін айтады.

**Балабақшамыздың тәрбиеленушілерінің өздеріңізге арналған тақпақтарын қарсы алыңыздар.**

***Салтанат «Балдырған» тобы:***

Еркелетер әжемсің,  
Бар жақсыны беретін.  
Әжетайым, асылым,  
Бізді жақсы көретін.

***Айлин Т «Айгөлек»***

Сізді жақсы көреміз,  
Маржан сөзді тереміз.  
Сізді тыңдап әжетай,  
Соңыңыздан ереміз.

***Жәния «Курносики»***

[Әже](https://www.zharar.com/go/?/index.php?story=%D3%98%D0%B6%D0%B5&do=search&subaction=search)м өрнек тереді,  
Сырмақ отыр оюлап.  
Ертегі айтып береді,  
Тал бесікті тербетіп.

***Милана «Еркемай»***

**Әжем**ді жақсы көремін,  
Өлең айтып беремін.  
Үлкен болып өскенде,  
Бәрін алып беремін.

***Хатиджа «Колокольчики»***

Менің әжем мейірбан

Мені жақсы көреді

Қажетіне жарасам

Жас балаша күледі

**1-жүргізуші:**

Құлақтан кіріп бойды алар,

Әсем ән мен тәтті күй.

Көңілге түрлі ой салар,

Әнді сүсең менше сүй- деп «Өнерлінің өрісі кең» деп әжелеріміз киіз басу өнерінің қыр сырымен бізбен бөліспекші.

Киіз баспас бүрын біздің балалар өнер, шеберлік туралы мақалдарымен сіздермен бөліспекші.

***Аяру «Колокольчики»*** Кілең шебер жиналса,  
 Істері тез қызады,  
 Кілең олақ жиналса  
 Біткен істі бұзады.

***Диас «Курносики»***

Шешеннің сөзі — мерген,  
Шебердің көзі — мерген.

***Адина «Қызғалдақ»***

Өнеріне қарай — өрнегі,  
Тірлігіне қарай — тірнегі.

***Димаш «Айгөлек»***

Шебердің қолы – алтын.  
Шешеннің сөзі – алтын.

***Айлин «Еркемай»***

Жеті рет өлшеп, бір рет кес

***Даян «Балдырған»***

Өнерлінің қолы алтын,  
Өлеңшінің сөзі алтын.

***Нұралы «Еркемай»***

Шеберді шебер қолынан таниды,  
Батырды батыр жонынан таниды.

***Арлан «Еркемай»***

Өнерлі өрде озар,  
Өнерсіз жігіт жер соғар.

***Ая «Балдаурен»***

Қол өнері — кілемде,  
Сөз өнері — өлеңде.

*Әжелер өз өнерлерін көрсетеді.*

**Әже 1:** Киіз басуға дайындық жасап, қой жүні күзем жүнін түтіп отырмын.

**Әже 2:**Балаларым,жүннің түрі әр түрлі болады.Мысалы түйе жүні,қойдың жүні,ешкі түбіті.Төрт түлік малдың жүні қазақ халқының өмір тіршілігінде үлкен роль атқарған және оны ұқсатуды ел бұдан мыңдаған жылдар бұрын білген.

**Әже 3: Түйе жүнінен** неше түрлі өрмек жіптерін иіріп, шекпен, қап, белбеу, құр, кілем,текемет, қоржын сияқтыларды тоқиды. Сол сияқты түйе жүні айыл-құйысқан, өмілдірік, ноқта жасауға және көген, бау-шу есуге өте қолайлы. Түйе жүні көрпеге салуға, шапанға тартуға өте жақсы, жеңіл, әрі жылы болады, қылшық шықпайды. «Шуда» деп түйенің мойнындағы, тізесіндегі, екі өркештің үстіндегі салалы қылшық жүндерін айтады

**Әже 4: Қойдың жүнін** «жабағы», «күзем жүні», «қозы жүні», «өлі жүн» және «шет-пұшпақ» деп бес түрге бөліп атайды. Қойдың жабағы жүнінен шидем шапан, күпі күседі, ішпек, терілік жасайды, тыстап күпсек (бөстек), көпшік, жеңіл байпақ тігеді.

Ал күзем жүнінен, қозы жүнінен киіз басылады, текемет,  сырмақ, қалпақ, кебенек, киіз етік, пима сияқты киім-кешектер жасалады. Күзем жүні мен қозы жүні иіруге келмейді, ол киімнің, көрпенің арасына тартуға да жарамсыз.

**Әже 5: Ешкі жүнін** түбіт, қылшық деп екіге бөледі. Түбіт иіруге, шұлық, қолғап, шәлі сияқты жеңіл әрі жылы киімдерді тоқуға тиімді. Оны ешкі түлеген кезде қылшық жүнмен бірге қырқып алып, түтіп қылшығынан бөледі. Ешкінің қылшығы арқан-жіп есуге жұмсалады. Қазақ талғамында ешкі түбіті түйе жүнінен де қымбат, жібекпен теңдес саналған.

**Әже 6:Жылқының** жал-құйрығын «қыл» деп атайды. Жал-қүйрық көбінесе арқан-жіп есуге, сүзгі тоқуға, тұзақ есуге, жұмсалады. Жылқы қылын терімен қаптап көпшік, жастың, бөстек жасауға, қобызға тағуға пайдаланған.

Қазақ шеберлері мал жүнінен басқа қоянның жүнін, құстың мамығын да іске жаратқан.

**Әжелер орындауындағы әндер: «Дедімай-ау».**

**Қазақша би: «Бипл»**

**2-жүргізуші:**

Қазақ ұлттық мәдениетінің ең байырғы, аса құнды салаларының бірі - қолөнері, оның ішінде ою өрнек болып табылады. Ою өрнектер әсемдікпен, сәнділіктің белгісі ғана емес, сонымен бірге халықтың арман- ойының, тілек мүддесінің нышаны, осы тұрғыдан алып қарағанда ою өрнектің мазмұндылық ерекшеліктері сан алуан. Бүгінгі ұрпақ өзінің ұлттық сезімдерін, өнерін жоғалтпауы қажет.

**Балалар, біз ою – өрнекті қайдан аламыз?**

***Адия «Балдырған»***

Ою – өрнекті

Таудың бұлағынан,

Қойдың құлағынан

Апамның киізінен аламыз,

Ешкінің мүйізінен аламыз

**Тақпақтар:**

***Мариям «Қызғалдақ»***

Қол таңбасын әжемнің анық көріп,  
Бұл кестенің сырына қанық болып,  
Өнерімен өзгелерді тамсандырған  
Қошқармүйіз өрнегін салып беріп.

***Раяна «Қызғалдақ»***

Қазақта бір ою бар -«Қошқар мүйіз»,  
Орын алар тұрағы, көрпе — киіз.  
Шеберлер осы өрнекпен сәндегенде,  
Көз тартып құбылады оюымыз

***Әли Үмбетов «Еркемай»***

Ою — өрнек дегенде ою — өрнек  
Көріп жүрміз күнде біз.  
Алашада, кілемде, киізде ою — өрнек  
Бүгінгі күн жоғалмай ұрпақтарға  
Жалғасуда ою — өрнек.

***Аяру «Колокольчики»***

Кілең шебер жиналса,  
Істері тез қызады,  
Кілең олақ жиналса  
Біткен істі бұзады.

**1-жүргізуші:**

Қолөнер құрақ құрау, ою - өрнек,

Атты баптап, ер тұрман, қамшы өрмек,

Салт - дәстүрі ешкімге ұқсамаған,

Қазақта ғой байлаған жіпті күрмеп.

Қазақта қолөнердің кереметі,

Оюлап шығарған сырмақ пен текеметті.

Қандай шебер, қазақ қыздары, айтыңдаршы,

Құрақты, оюлауды дөңгелетті.

**Әжелеріміз киіз басып болғанша Әлібай Қарлығаш Жаңбырбекқызын «Халық әндері папуриін» әнімен қарсы алыңыздар.**

**2-жүргізуші:**

Ендеше келесі кезең «Шебердің қолы ортақ» ұлттық қолөнер көрмесі. Әжелеріміздің қолөнерлерін балабақшамыздың көрмесіне қояйық.

Әжелер ұлттық қолөнерін көрсетеді.

**1-жүргізуші:**

«Батасыз құл жарымас, баталы құл арымас»-деп әжелеріміздің осындай тамаша рәсімі жалғасын таба берсін деген ниетпен үлкендерімізден бата сұрайық.

***Әжелердің үлкені бата береді.***

КМҚК «№96 бөбекжай-меңгерушісі» Забитова Е.Ф. әжелерге алғыс хаттарын табыстайды.

**1-жүргізуші:** Сонымен, «Әжемнен қалған асыл мұра, киіз басу өнер маған»

мсерекелік іс-шарамыз өз мәресіне келіп жетті.

Осымен бұл қызықты тамамдасақ,

Бұл жайды айтамыз ба жаман болсақ.

Үйрендік білмегенді осы жолы,

Тағы да үйренеміз аман болсақ.

қыздарымызға сырға толы әңгіме шертетін, тойға барса қасына ертетін, әжелеріміз аман болсын дейміз. Дендеріңізге саулық, отбасыларыңызға амандық тілейміз. Келесі кездескенше аман сау болыңыздар!

 

****

